ПРЕДЛОГ

Репрезентативни синдикати: Синдикат радника у просвети Србије, ГСПРС - Независност, Унија синдиката просветних радника Србије и Синдикат образовања Србијеи Влада, ради решавања штрајка запослених у просвети,дана \_\_\_\_\_\_\_\_\_\_\_\_\_\_\_ постигли су следећи

**СПОРАЗУМ**

**O РЕШАВАЊУ СПОРА**

**Члан 1.**

Влада и Репрезентативни синдикати обавезују се да ће потписати Посебан колективни уговор за запослене у основним, средњим школама и домовима ученика (у даљем тексту: Посебни колективни уговор), у складу са договором који једана 20.01.2015. постигнут између представника Репрезентативних синдиката и ресорних министарстава у присуству миритеља Републичке агенције за мирно решавање радних спорова.

**Члан 2.**

Влада ће у току 2015. године, запосленима у основним у средњим школама и домовима ученика исплатити утврђене награде, у складу са Посебним колективним уговором, у износу од по 20.000 динара.

Влада ће Новогодишњу награду исплатити одмах након потписивања споразума.

**Члан 3.**

Влада се обавезује да ће припремити предлог посебног закона којим ће уредити плате запослених у јавном сектору до усвајања буџета за 2016.годину, а најкасније до 1.10.2015. године, који би се примењивао од 1. јануара 2016. године.

Овим законом би се побиљшао материјални положај запослених у образовању.

Репрезентативни синдикати потписници овог споразума биће укључени у израду нацрта закона из става 1. овог члана.

Влада се обавезује да ће повећати издвајања из буџета потребе образовања у складу Стратегијом образовања Републике Србије.

**Члан 4.**

Влада се обавезује да ће утврдити предлог Закона о изменама и допунама Закона о сновама система образовања и васпитања у складу са закључцима радне групе која је радила на предлогу измена Закона најкасније до јуна 2015. године.

Измене чланова 130. и 131. Овог закона, а које се тичу пријема у радни однос и решавања технолошких вишкова утврдиће се на начин договорен са репрезентативним синдикатима.

Наведени Закон ће се примењивати најкасније од 01.09.2015. године.

Ресорно министарство се обавезује да ће приликом израде било ког закона из области образовања укључити представнике синдиката.

**Члан 5.**

Ресорно министарство се обавезује да ће пре потписивања Споразума представницима репрезентативних синдиката омогућити увид у реализацију и праћење буџета. Остварене уштеде искористити ће се за побољшање материјалног положаја запослених.

**Члан 6.**

Репрезентативни синдикати се обавезују да ће наставници кроз повећани број часова допунског и додатног рада надокнадити евентуално пропуштено градиво.

**Члан 7**.

Против запослених који су учествовали у штрајку неће бити предузимане дисциплинске мере, нити ће им бити умањена плата.

**Члан 8.**

Синдикати ће након потписивања овог споразума донети одлуку о прекиду штрајка и пратити реализацију претходних тачака.

|  |  |
| --- | --- |
| ЗА ВЛАДУ:  др Кори Удовички,  потпредседник Владе РС и  министар државне управе и локалне самоуправе  др Срђан Вербић,  министар просвете, науке и технолошког развоја | ЗА РЕПРЕЗЕНТАТИВНЕ СИНДИКАТЕ:  Синдикат радника у просвети Србије  ГСПРС - Независност  Унија синдиката просветних радника Србије  Синдикат образовања Србије |